Απόφαση του Συμβουλίου

της 20ής Δεκεμβρίου 2000

σχετικά με ένα πολυετές πρόγραμμα για τις επιχειρήσεις και την επιχειρηματικότητα, ιδίως για τις μικρομεσαίες επιχειρήσεις (2001-2005)

(2000/819/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 157 παράγραφος 3,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

τη γνώμη της Επιτροπής των Περιφερειών(4),

Εκτιμώντας τα ακόλουθα:

(1) Η σημασία των επιχειρήσεων και της επιχειρηματικότητας για την επίτευξη των στόχων της Κοινότητας και οι δυσκολίες που αντιμετωπίζουν οι επιχειρήσεις και οι επιχειρηματίες υπήρξαν αντικείμενο πολλών ανακοινώσεων, αποφάσεων και εκθέσεων, μεταξύ των οποίων η πρόσφατη ανακοίνωση της Επιτροπής της 26ης Απριλίου 2000 για την πολιτική για τις επιχειρήσεις στα πλαίσια της οικονομίας της γνώσης. Τα θέματα αυτά επισημαίνονται ως οι βασικοί τομείς για ανάληψη δράσης σε κοινοτικό επίπεδο.

(2) Οι μικρομεσαίες επιχειρήσεις (ΜΜΕ) συμβάλλουν σημαντικά στην ανταγωνιστικότητα, την έρευνα, την καινοτομία, την ανάπτυξη ικανοτήτων και την απασχόληση και αντιμετωπίζουν ιδιαίτερα προβλήματα.

(3) Για την αντιμετώπιση αυτών των προβλημάτων, απαιτείται η ανάληψη δράσης. Πλείονα προγράμματα, και ιδίως το τρίτο πολυετές πρόγραμμα για τις μικρομεσαίες επιχειρήσεις (ΜΜΕ) στην Ευρωπαϊκή Ένωση (1997-2000), το οποίο θεσπίστηκε με την απόφαση 97/15/ΕΚ του Συμβουλίου(5) και λήγει στις 31 Δεκεμβρίου 2000, προσέφεραν το πλαίσιο της δράσης αυτής.

(4) Στις 29 Ιουνίου 1999, η Επιτροπή, με ανακοίνωσή της προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, παρουσίασε την εξωτερική αξιολόγηση του εν λόγω προγράμματος.

(5) Είναι αναγκαίο να θεσπιστεί ένα νέο πρόγραμμα για την περίοδο που αρχίζει την 1η Ιανουαρίου 2001 και να διασφαλιστεί η διάθεση επαρκών πόρων για την πολιτική υπέρ των επιχειρήσεων, ώστε να μπορέσει να επιτύχει τους στόχους της.

(6) Στις 9 Νοεμβρίου 1999, το Συμβούλιο ενέκρινε την έκθεση για την ενσωμάτωση της αειφόρου ανάπτυξης στην πολιτική της Ευρωπαϊκής Ένωσης για τις επιχειρήσεις. Είναι ανάγκη να λαμβάνεται υπόψη η αειφόρος ανάπτυξη κατά τον ορισμό και την εφαρμογή των μέτρων που θα θεσπισθούν στο πλαίσιο του προγράμματος αυτού.

(7) Στις 20 Ιουνίου 2000, το Ευρωπαϊκό Συμβούλιο της Santa Maria da Feira ενέκρινε τον Ευρωπαϊκό Χάρτη για τις μικρές επιχειρήσεις και ζήτησε η ολοκληρωτική εφαρμογή του να ενταχθεί ιδίως στις προτάσεις για το πολυετές πρόγραμμα για τις επιχειρήσεις και την επιχειρηματικότητα. Οι δραστηριότητες της Ένωσης υπέρ των ΜΜΕ πρέπει να λαμβάνουν υπόψη τους στόχους που καθορίζονται στο Χάρτη.

(8) Παρόμοιες δράσεις έχουν δρομολογηθεί στα πλαίσια του ΟΟΣΑ, ιδίως με τον Χάρτη των πολιτικών υπέρ των ΜΜΕ, ο οποίος εγκρίθηκε από τους Υπουργούς Βιομηχανίας του ΟΟΣΑ στην Μπολόνια, στις 15 Ιουνίου 2000.

(9) Στις 7 Νοεμβρίου 2000, το Συμβούλιο τόνισε τη σημασία του να βελτιωθεί αισθητά η χρηματοδότηση των καινοτόμων επιχειρήσεων και να επαναπροσανατολιστούν τα χρηματοδοτικά μέσα προς την υποστήριξη της φάσης εκκίνησης των επιχειρήσεων, των εταιρειών υψηλής τεχνολογίας και των μικροεπιχειρήσεων.

(10) Τα μέτρα που απαιτούνται για την εφαρμογή της παρούσας απόφασης θα πρέπει να θεσπιστούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(11) Η παρούσα απόφαση συνιστά τη νομική βάση για τα ειδικά συμπληρωματικά μέτρα που δεν εμπίπτουν σε άλλες κοινοτικές πολιτικές και που δεν μπορούν να υλοποιηθούν καλύτερα σε επίπεδο κρατών μελών.

(12) Η συμφωνία για τον Ευρωπαϊκό Οικονομικό Χώρο (ΕΟΧ), που έχει συναφθεί με τις χώρες της ΕΖΕΣ/ΕΟΧ καθώς και τα πρόσθετα πρωτόκολλα των συμφωνιών σύνδεσης που έχουν συναφθεί με τις χώρες της Κεντρικής και Ανατολικής Ευρώπης, προβλέπουν συμμετοχή των χωρών αυτών στα κοινοτικά προγράμματα. Θα πρέπει επίσης να προβλεφθεί και η συμμετοχή της Κύπρου, της Μάλτας και της Τουρκίας, στο πλαίσιο των συμφωνιών σύνδεσης που έχουν συναφθεί με τις εν λόγω χώρες. Εφόσον οι συμφωνίες και διαδικασίες το επιτρέπουν, μπορεί να προβλεφθεί και η συμμετοχή άλλων χωρών.

(13) Ένα ποσό δημοσιονομικής αναφοράς, κατά την έννοια του σημείου 34 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(7), εντάσσεται στην παρούσα απόφαση για ολόκληρη τη διάρκεια του προγράμματος, χωρίς να θίγονται οι αρμοδιότητες της αρμόδιας για τον προϋπολογισμό αρχής που ορίζονται από τη συνθήκη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Από την 1η Ιανουαρίου 2001 και για περίοδο πέντε ετών, θεσπίζεται πρόγραμμα κοινοτικής πολιτικής για τις επιχειρήσεις και την επιχειρηματικότητα, και ιδιαίτερα για τις μικρομεσαίες επιχειρήσεις (ΜΜΕ), εφεξής καλούμενο "το παρόν πρόγραμμα".

Άρθρο 2

1. Το παρόν πρόγραμμα έχει τους ακόλουθους στόχους:

α) ενίσχυση της ανάπτυξης και της ανταγωνιστικότητας των επιχειρήσεων σε μια διεθνοποιημένη οικονομία που βασίζεται στη γνώση,

β) προώθηση της επιχειρηματικότητας,

γ) απλούστευση και βελτίωση του διοικητικού και κανονιστικού περιβάλλοντος των επιχειρήσεων, ιδίως για την προώθηση της έρευνας, της καινοτομίας και της δημιουργίας επιχειρήσεων,

δ) βελτίωση του χρηματοοικονομικού περιβάλλοντος των επιχειρήσεων, και ειδικότερα των ΜΜΕ,

ε) διευκόλυνση της πρόσβασης των επιχειρήσεων στις υπηρεσίες υποστήριξης και στα κοινοτικά προγράμματα και δίκτυα, και βελτίωση του συντονισμού τους.

2. Οι στόχοι αυτοί υλοποιούνται κυρίως μέσω των τομέων δράσης που περιγράφονται στο παράρτημα Ι.

3. Επί πλέον, ως εκ της φύσεώς του, το παρόν πρόγραμμα θα χρησιμοποιηθεί για να σημειωθεί πρόοδος με σκοπό την επίτευξη των στόχων που καθορίζονται στον Ευρωπαϊκό Χάρτη για τις μικρές επιχειρήσεις.

Άρθρο 3

1. Η Επιτροπή επικουρείται από την επιτροπή διαχείρισης του προγράμματος για τις επιχειρήσεις, εφεξής αποκαλούμενη "επιτροπή".

2. Στην περίπτωση που γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της.

Άρθρο 4

1. Τα αναγκαία μέτρα και δράσεις για την εφαρμογή του παρόντος προγράμματος όσον αφορά τα παρακάτω θέματα, θεσπίζονται σύμφωνα με τη διαδικασία διαχείρισης που προβλέπεται στο άρθρο 3 παράγραφος 2:

- το ετήσιο πρόγραμμα εργασιών και τα αντίστοιχα κονδύλια του προϋπολογισμού,

- τα κριτήρια και το περιεχόμενο των προσκλήσεων υποβολής προσφορών για ποσά ύψους άνω των 100000 ευρώ,

- οι δείκτες επιδόσεων για την αξιολόγηση των απαραίτητων δράσεων για την υλοποίηση των στόχων του άρθρου 2.

2. Εξάλλου, η επιτροπή τηρείται τακτικά ενήμερη για οποιοδήποτε θέμα που αφορά το παρόν πρόγραμμα, ιδίως την ετήσια έκθεση εκτέλεσης καθώς και τις εκθέσεις αξιολόγησης που αναφέρονται στο άρθρο 5 παράγραφος 1.

Άρθρο 5

1. Η Επιτροπή αξιολογεί την υλοποίηση του παρόντος προγράμματος και υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών:

- ανά διετία, έκθεση αξιολόγησης όσον αφορά την συντελεσθείσα πρόοδο λαμβάνοντας υπόψη κατά συντονισμένο τρόπο,

- την πολιτική των επιχειρήσεων στο σύνολο των κοινοτικών πολιτικών και προγραμμάτων,

- την εφαρμογή του Ευρωπαϊκού Χάρτη για τις μικρές επιχειρήσεις,

- εξωτερική έκθεση αξιολόγησης πριν από το τέλος του Δεκεμβρίου 2004.

2. Οι εκθέσεις αυτές εξετάζουν κατά πόσον έχουν επιτευχθεί οι στόχοι του παρόντος προγράμματος. Αναλύουν τις δαπάνες και τα οφέλη των εφαρμοζομένων μέτρων και δράσεων, με βάση ιδίως τους δείκτες επιδόσεων που αναφέρονται στο άρθρο 4 παράγραφος 7, τρίτη περίπτωση.

Άρθρο 6

Στο παρόν πρόγραμμα μπορούν να συμμετάσχουν:

- οι χώρες ΕΖΕΣ/ΕΟΧ, υπό τους όρους που προβλέπονται στη συμφωνία ΕΟΧ,

- οι συνδεδεμένες χώρες της Κεντρικής και Ανατολικής Ευρώπης (ΧΚΑΕ), υπό τους όρους που καθορίζονται στις ευρωπαϊκές συμφωνίες, τα πρόσθετα πρωτόκολλά τους και τις αποφάσεις των αντίστοιχων Συμβουλίων Σύνδεσης,

- η Κύπρος, η συμμετοχή της οποίας χρηματοδοτείται με πρόσθετες πιστώσεις, σύμφωνα με τις διαδικασίες που θα συμφωνηθούν με την εν λόγω χώρα,

- η Μάλτα και η Τουρκία, η συμμετοχή των οποίων χρηματοδοτείται με πρόσθετες πιστώσεις, σύμφωνα με τις διατάξεις της συνθήκης,

- άλλες χώρες, εφόσον οι συμφωνίες και διαδικασίες το επιτρέπουν.

Άρθρο 7

1. Το ποσό δημοσιονομικής αναφοράς για την εφαρμογή του παρόντος προγράμματος, ανέρχεται σε 450 εκατομμύρια ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 8

Η παρούσα απόφαση παράγει αποτελέσματα από την 1η Ιανουαρίου 2001 και καλύπτει την περίοδο έως τις 31 Δεκεμβρίου 2005.

Άρθρο 9

Η παρούσα απόφαση απευθύνεται στα κράτη μέλη.

Βρυξέλλες, 20 Δεκεμβρίου 2000.

Για το Συμβούλιο

Ο Πρόεδρος

J.-C. Gayssot

(1) ΕΕ C 311 της 31.10.2000, σ. 180.

(2) Γνώμη που διατυπώθηκε στις 26.10.2000 (δεν έχει ακόμα δημοσιευθεί στην Επίσημη Εφημερίδα).

(3) Γνώμη που διατυπώθηκε στις 29.11.2000 (δεν έχει ακόμα δημοσιευθεί στην Επίσημη Εφημερίδα).

(4) Γνώμη που διατυπώθηκε στις 21.9.2000 (δεν έχει ακόμα δημοσιευθεί στην Επίσημη Εφημερίδα).

(5) ΕΕ L 6 της 10.1.1997, σ. 25.

(6) ΕΕ L 184 της 17.7.1999, σ. 23.

(7) ΕΕ L 172 της 18.6.1999, σ. 1.

ΠΑΡΑΡΤΗΜΑ Ι

ΠΕΡΙΓΡΑΦΗ ΤΩΝ ΤΟΜΕΩΝ ΔΡΑΣΗΣ

Τομείς δράσης βασίζονται κυρίως στον προσδιορισμό και στην ανταλλαγή των βέλτιστων πρακτικών σύμφωνα με τη νέα διαδικασία Best, που περιγράφεται στην ανακοίνωση της Επιτροπής της 26ης Απριλίου 2000, οι οποίες λαμβάνουν υπόψη τις ανάγκες των ΜΜΕ και αποσκοπούν στα εξής:

1. Ενίσχυση της ανάπτυξης και της ανταγωνιστικότητας των επιχειρήσεων στα πλαίσια μιας διεθνοποιημένης οικονομίας που βασίζεται στη γνώση:

Το παρόν πρόγραμμα ευνοεί ιδίως τη λήψη μέτρων για:

- την ενίσχυση της ανταγωνιστικότητας και της καινοτομίας,

- τη διευκόλυνση της ελεύθερης κυκλοφορίας των εμπορευμάτων και της πρόσβασης στην αγορά,

- την προετοιμασία των επιχειρήσεων για την αντιμετώπιση της παγκοσμιοποίησης, με την ενθάρρυνση ιδίως της συμμετοχής των ΜΜΕ στη διαδικασία τυποποίησης και στην εφαρμογή της,

- την παροχή ενός επαρκούς φάσματος επαγγελματικών ειδικοτήτων που θα είναι προσαρμοσμένες στις ανάγκες των μικρών επιχειρήσεων,

- την ανάπτυξη της χρησιμοποίησης των νέων τεχνολογιών της πληροφορίας και των επικοινωνιών,

- την ενθάρρυνση των καινοτόμων πρακτικών,

- την προαγωγή της ενσωμάτωσης της αειφόρου ανάπτυξης.

2. Προώθηση της επιχειρηματικότητας:

Το παρόν πρόγραμμα αποσκοπεί ιδίως:

- στη διευκόλυνση της δημιουργίας και της μεταβίβασης επιχειρήσεων,

- στην ανάπτυξη της κατάρτισης στην επιχειρηματικότητα,

- στη διάδοση του επιχειρηματικού πνεύματος σε ολόκληρη την κοινωνία,

- στον προσδιορισμό και την προαγωγή ειδικών πολιτικών υπέρ των ΜΜΕ.

3. Απλούστευση και βελτίωση του διοικητικού και κανονιστικού περιβάλλοντος των επιχειρήσεων, ιδίως για την προώθηση της έρευνας, της καινοτομίας και της δημιουργίας επιχειρήσεων:

Επιδιώκονται ιδίως τα ακόλουθα:

- η περαιτέρω βελτίωση του συστήματος αξιολόγησης του αντίκτυπου που έχει για τις επιχειρήσεις κάθε πρόταση κοινοτικής νομοθεσίας,

- η βελτίωση των κανονιστικών ρυθμίσεων και η απλούστευση του διοικητικού περιβάλλοντος γενικά.

4. Βελτίωση του χρηματοοικονομικού περιβάλλοντος των επιχειρήσεων, ιδίως των ΜΜΕ:

Σε απάντηση των συμπερασμάτων του Ευρωπαϊκού Συμβουλίου της Λισσαβόνας της 23ης και 24ης Μαρτίου 2000, το παρόν πρόγραμμα προωθεί ιδίως:

α) τη λήψη μέτρων για τη βελτίωση του χρηματοοικονομικού περιβάλλοντος των επιχειρήσεων, ιδίως των ΜΜΕ. Τα μέτρα αυτά, των οποίων οι λεπτομερείς διατάξεις εφαρμογής παρατίθενται ενδεικτικά στο παράρτημα ΙΙ, είναι τα εξής:

i) Θυρίδα "ενισχύσεις εκκίνησης" του Ευρωπαϊκού Μηχανισμού για τις Τεχνολογίες (ΕΜΤ), την οποία διαχειρίζεται το Ευρωπαϊκό Ταμείο Επενδύσεων (ΕΤΕ)

Η θυρίδα "ενισχύσεις εκκίνησης" του ΕΜΤ στηρίζει τη δημιουργία και τη χρηματοδότηση των ΜΜΕ στη φάση της εκκίνησης:

- αποκτώντας συμμετοχές σε ειδικευμένα ταμεία επιχειρηματικών κεφαλαίων, προσαρμοσμένα στους επιδιωκόμενους στόχους, ιδίως σε ταμεία αρχικών ιδίων κεφαλαίων, ταμεία μικρού μεγέθους, ταμεία περιφερειακής εμβέλειας ή ειδικευμένα σε συγκεκριμένους τομείς ή τεχνολογίες ή σε ταμεία επιχειρηματικών κεφαλαίων που χρηματοδοτούν την εκμετάλλευση των αποτελεσμάτων έρευνας και ανάπτυξης, όπως εκείνα που συνδέονται με κέντρα ερευνών και με επιστημονικά πάρκα, τα οποία με τη σειρά τους θα παράσχουν επιχειρηματικά κεφάλαια σε ΜΜΕ. Η θυρίδα αυτή αυξάνει εκ των προτέρων τον ΕΜΤ, τον οποίο δημιούργησε η Ευρωπαϊκή Τράπεζα Επενδύσεων (ΕΤΕπ) σε συνεργασία με το ΕΤΕ, χάρη στην υιοθέτηση επενδυτικής πολιτικής υψηλότερου κινδύνου, τόσο όσον αφορά τη φύση των ενδιάμεσων φορέων όσο και την επενδυτική πολιτική τους.

Το ΕΤΕ αναλαμβάνει την επιλογή, την πραγματοποίηση και τη διαχείριση των επενδύσεων επιχειρηματικού κεφαλαίου, ενδεχομένως σε συνεργασία με τα εθνικά προγράμματα. Οι λεπτομερείς τρόποι υλοποίησης της θυρίδας "ενισχύσεις εκκίνησης" του ΕΜΤ, συμπεριλαμβανομένων της παρακολούθησης και του ελέγχου του, καθορίζονται από συμφωνία συνεργασίας μεταξύ της Επιτροπής και του ΕΤΕ, η οποία λαμβάνει υπόψη την ενδεικτική περιγραφή που εκτίθεται στο παράρτημα ΙΙ,

- ευνοώντας τη δημιουργία και την ανάπτυξη επωαστηρίων επιχειρήσεων και συναφών προγραμμάτων παρακολούθησης ("mentoring schemes").

ii) Ο μηχανισμός εγγυήσεων υπέρ των ΜΜΕ, τον οποίο διαχειρίζεται το ΕΤΕ

Ο μηχανισμός εγγυήσεων υπέρ των ΜΜΕ χορηγεί αντεγγυήσεις ή, κατά περίπτωση, συνεγγυήσεις, παράλληλα με τα συστήματα εγγυήσεως των κρατών μελών, καθώς και άμεσες εγγυήσεις στην περίπτωση της ΕΤΕ ή κάθε άλλου κατάλληλου ενδιάμεσου χρηματοπιστωτικού φορέα, ενώ οι ζημίες από συναφείς εγγυήσεις καλύπτονται από τον γενικό προϋπολογισμό της Ευρωπαϊκής Ένωσης.

Ο μηχανισμός αυτός μπορεί να θεραπεύει τις ελλείψεις της αγοράς στους ακόλουθους τομείς:

- των πιστώσεων προς ΜΜΕ με δυνατότητες ανάπτυξης, ώστε να περιορισθούν οι ιδιαίτερες δυσχέρειες που αντιμετωπίζουν λόγω του υψηλού κινδύνου που παρουσιάζουν (παραδείγματος χάριν, επιχειρήσεις μικρών διαστάσεων ή νεοσύστατες επιχειρήσεις),

- των "μικροπιστώσεων", ώστε να ενθαρρύνονται οι χρηματοπιστωτικοί οργανισμοί να αναπτύσσουν μεγαλύτερη δράση στο χώρο αυτό, προτείνοντας δάνεια χαμηλότερου ύψους που παρουσιάζουν αναλογικά υψηλότερες δαπάνες διεκπεραίωσης ανά μονάδα σε δανειζόμενους, οι οποίοι δεν διαθέτουν επαρκείς εγγυήσεις,

- της απόκτησης συμμετοχών σε ίδια κεφάλαια σε ΜΜΕ με δυνατότητες ανάπτυξης, περιλαμβανομένων των συμμετοχών που αποκτούν τοπικά ή περιφερειακά ταμεία αρχικών ιδίων κεφαλαίων ή/και κεφαλαίων για τη φάση εκκίνησης, ώστε να περιορισθούν οι ιδιαίτερες δυσχέρειες που αντιμετωπίζουν οι ΜΜΕ λόγω της αδύναμης χρηματοοικονομικής διάρθρωσής τους,

- της αξιοποίησης από τις μικρές επιχειρήσεις των νέων δυνατοτήτων που προσφέρουν το διαδίκτυο και το ηλεκτρονικό εμπόριο - τα δάνεια για τα οποία παρέχονται εγγυήσεις μπορούν να καλύπτουν τον εξοπλισμό πληροφορικής, τα λογισμικά και την κατάρτιση, ώστε να διευκολύνεται ο εκσυγχρονισμός των μικρών επιχειρήσεων στον τομέα αυτό και να ενισχύεται η ανταγωνιστικότητά τους.

Εκτός από τις εγγυήσεις ή τις αντεγγυήσεις, μπορεί να εξετασθεί η χορήγηση πρόσθετης ενίσχυσης στους ενδιάμεσους χρηματοπιστωτικούς φορείς, ιδίως όσον αφορά τις μικροπιστώσεις. Η ενίσχυση αυτή προορίζεται να καλύψει εν μέρει τα υψηλά έξοδα διαχείρισης που χαρακτηρίζουν τις συγκεκριμένες δράσεις.

Το δημοσιονομικό κονδύλι καλύπτει το συνολικό κόστος του μηχανισμού, το οποίο περιλαμβάνει τις απώλειες εγγυήσεων του ΕΤΕ καθώς και κάθε άλλο αποδεκτό κόστος ή δαπάνη. Το ανώτατο όριο κόστους του μηχανισμού για τον γενικό προϋπολογισμό της Ευρωπαϊκής Ένωσης, δεν υπερβαίνει επ' ουδενί τα δημοσιονομικά κονδύλια που διατίθενται στο ΕΤΕ δυνάμει του μηχανισμού αυτού· δεν επιτρέπεται η υπό όρους δέσμευση του προϋπολογισμού.

Οι λεπτομερείς τρόποι υλοποίησης του μηχανισμού εγγυήσεων ΜΜΕ, συμπεριλαμβανομένων της παρακολούθησης και του ελέγχου του, καθορίζονται από τη συμφωνία συνεργασίας μεταξύ της Επιτροπής και του ΕΤΕ, η οποία λαμβάνει υπόψη την ενδεικτική περιγραφή που εκτίθεται στο παράρτημα ΙΙ.

iii) Δράση "αρχικά ίδια κεφάλαια", την οποία διαχειρίζεται το ΕΤΕ

Η δράση "αρχικά ίδια κεφάλαια" έχει ως στόχο την ενίσχυση της παροχής κεφαλαίων για τη δημιουργία νέων καινοτόμων επιχειρήσεων, με δυνατότητες ανάπτυξης και δημιουργίας θέσεων απασχόλησης, μεταξύ άλλων στο χώρο της παραδοσιακής οικονομίας, μέσω της στήριξης ταμείων αρχικών ιδίων κεφαλαίων, επωαστηρίων και παρόμοιων οργανισμών, με παρεμβάσεις του ΕΤΕ, είτε από τους ιδίους πόρους του είτε κατόπιν εντολής, από τα πρώτα έτη λειτουργίας τους.

iv) Joint European Venture

Το παρόν πρόγραμμα προορίζεται για τη χρησιμοποίηση, υπέρ των επιχειρήσεων που επιθυμούν να συνάψουν διεθνική εταιρική σχέση, των αναλήψεων υποχρεώσεων που έχουν πραγματοποιηθεί έως την 31η Δεκεμβρίου 2000. Η μέγιστη συνεισφορά ανά σχέδιο ανέρχεται σε 100000 ευρώ.

Τα συγκεκριμένα χρηματοδοτικά μέτρα αναπροσαρμόζονται, ενδεχομένως, βάσει των μελλοντικών αποφάσεων του Συμβουλίου. Η εφαρμογή των διαφόρων χρηματοδοτικών μηχανισμών πρέπει να γίνεται σε στενή συνεργασία με τα κράτη μέλη.

β) τη χρησιμοποίηση του ευρώ από τις επιχειρήσεις,

γ) μέτρα ενθάρρυνσης της χρηματοδότησης από τοπικούς πόρους, ιδίως για την ανάπτυξη δικτύων "business angels",

δ) τη δημιουργία κοινοτικού δικτύου κεφαλαίων εκκίνησης και διαχειριστών τους, ούτως ώστε να προωθηθεί η διαμόρφωση και η ανταλλαγή βέλτιστων πρακτικών,

ε) τη διοργάνωση συναντήσεων στρογγυλής τράπεζας τραπεζιτών και ΜΜΕ.

5. Διευκόλυνση της πρόσβασης των επιχειρήσεων στις υπηρεσίες υποστήριξης και στα κοινοτικά προγράμματα και δίκτυα, και βελτίωση του συντονισμού τους:

Το παρόν πρόγραμμα αναπτύσσει ιδίως δράσεις για:

- τη διευκόλυνση της πρόσβασης των επιχειρήσεων στα κοινοτικά προγράμματα και την εξασφάλιση καλύτερου συντονισμού, ιδίως με το πέμπτο πρόγραμμα-πλαίσιο δράσεων έρευνας, τεχνολογιγικής ανάπτυξης και επίδειξης (PCRD),

- τη βελτίωση της λειτουργίας, της συνεργασίας και του συντονισμού των κοινοτικών δικτύων, ιδίως των Euro Info Centres και των Euro Info Correspondence Centres· για τη διεξαγωγή των εν λόγω δραστηριοτήτων, η Επιτροπή μπορεί να αποτείνεται σε οργανισμούς τεχνικής συνδρομής ή σε εμπειρογνώμνονες, η χρηματοδότηση των οποίων είναι δυνατόν να προβλεφθεί από το γενικό χρηματοδοτικό πλαίσιο του παρόντος προγράμματος,

- την προώθηση της διοργάνωσης εκδηλώσεων συνεργασίας μεταξύ επιχειρήσεων τύπου Europartenariat,

- την αξιοποίηση της έκθεσης με τίτλο "Ευρωπαϊκό Παρατηρητήριο για τις ΜΜΕ".

ΠΑΡΑΡΤΗΜΑ ΙΙ

ΚΟΙΝΟΤΙΚΑ ΧΡΗΜΑΤΟΔΟΤΙΚΑ ΜΕΣΑ

I. Ενδεικτική περιγραφή της λειτουργίας την θυρίδας "ενισχύσεις εκκίνησης" του ΕΜΤ

Α. Εισαγωγή

Η διαχείριση της θυρίδας "ενισχύσεις εκκίνησης" γίνεται από το ΕΤΕ, σε βάση διαχειριστικής καταπίστευσης.

Β. Ενδιάμεσοι φορείς

Όσον αφορά τις δραστηριότητες στον τομέα των επιχειρηματικών κεφαλαίων, οι ενδιάμεσοι φορείς επιλέγονται με τις καλλίτερες πρακτικές που εφαρμόζονται στην αγορά, με δίκαιο και διαφανή τρόπο, ώστε να αποφεύγονται οι στρεβλώσεις του ανταγωνισμού, και λαμβανομένου υπόψη του στόχου της συνεργασίας με ένα όσο το δυνατόν ευρύτερο φάσμα ειδικευμένων ταμείων.

Όσον αφορά την εφαρμογή της συμπληρωματικής δράσης υπέρ των επωαστηρίων επιχειρήσεων, το ΕΤΕ βασίζεται στην πείρα που έχουν αποκτήσει εν προκειμένω τα κράτη μέλη.

Γ. Ανώτατη επένδυση

Η ανώτατη συνολική επένδυση σε ένα ταμείο επιχειρηματικών κεφαλαίων ανέρχεται στο 25 % των συνολικών επιχειρηματικών κεφαλαίων του ταμείου ή στο 50 % σε εξαιρετικές περιπτώσεις, όπως όταν πρόκειται για νέα ταμεία που είναι πιθανό ότι θα έχουν ιδιαίτερα ισχυρό καταλυτικό ρόλο στην ανάπτυξη της αγοράς επιχειρηματικών κεφαλαίων, για μια δεδομένη τεχνολογία ή σε δεδομένη περιοχή. Καμία επένδυση σε συγκεκριμένο ενδιάμεσο φορέα δεν υπερβαίνει τα 10 εκατομμύρια ευρώ, εκτός από εξαιρετικές περιπτώσεις που πρέπει να αιτιολογούνται δεόντως, και δεν υπερβαίνει σε καμία περίπτωση τα 15 εκατομμύρια ευρώ. Τα ταμεία που ενεργούν ως ενδιάμεσοι φορείς συμμορφώνονται με τις πρακτικές της αγοράς όσον αφορά τη διαφοροποίηση χαρτοφυλακίου.

Δ. Επενδύσεις ιδίου επιπέδου

Οι επενδύσεις, οι οποίες πραγματοποιούνται μέσω της θυρίδας "ενισχύσεις εκκίνησης" του ΕΜΤ στους ενδιάμεσους φορείς, είναι του αυτού επιπέδου με τις άλλες επενδύσεις που πραγματοποιούνται υπό μορφή συμμετοχών. Για οποιαδήποτε παρέκκλιση από αυτόν τον κανόνα, πρέπει να γνωμοδοτήσει η επιτροπή η αναφερόμενη στο άρθρο 3.

Ε. Διάρκεια του μηχανισμού

Η θυρίδα "ενισχύσεις εκκίνησης" του ΕΜΤ λειτουργεί σε μακροπρόθεσμη βάση, με την ανάληψη συμμετοχών με διάρκεια 5 έως 12 έτη σε ταμεία επιχειρηματικών κεφαλαίων. Η διάρκεια των επενδύσεων δεν υπερβαίνει σε καμία περίπτωση τα 16 έτη από την υπογραφή της συμφωνίας συνεργασίας μεταξύ της Επιτροπής και του ΕΤΕ που αναφέρεται στο Παράρτημα Ι.

ΣΤ. Υλοποίηση των επενδύσεων

Εφόσον οι προβλεπόμενες επενδύσεις στο πλαίσιο της θυρίδας "ενισχύσεις εκκίνησης" του ΕΜΤ γίνονται κυρίως σε μη εισηγμένες στο χρηματιστήριο και μη ρευστοποιήσιμες οντότητες, η υλοποίησή τους βασίζεται στη διανομή των εσόδων που αντλούν οι ενδιάμεσοι φορείς από την πώληση των επενδύσεών τους σε ΜΜΕ.

Ζ. Επανεπένδυση εσόδων από πραγματοποιηθείσες τοποθετήσεις

Τα έσοδα από επιστροφές των ταμείων στο ΕΤΕ μπορούν να επανεπενδύονται κατά τα τέσσερα πρώτα έτη μετά τις 20 Δεκεμβρίου 2000. Η περίοδος αυτή μπορεί να παραταθεί κατά τρία έτη το πολύ, με την προϋπόθεση ότι η αξιολόγηση της λειτουργίας του μηχανισμού 48 μήνες μετά τις 20 Δεκεμβρίου 2000, θα είναι ικανοποιητική.

Η. Λογαριασμός διαχείρισης (trust account)

Στο ΕΤΕ, ανοίγεται χωριστός λογαριασμός στον οποίο κατατίθενται οι δημοσιονομικοί πόροι που προβλέπονται για το μηχανισμό. Ο λογαριασμός αυτός είναι έντοκος και οι τόκοι του προστίθενται στους εν λόγω πόρους του μηχανισμού. Ο λογαριασμός διαχείρισης χρεώνεται με τις επενδύσεις που πραγματοποιεί το ΕΤΕ στο πλαίσιο της θυρίδας "ενισχύσεις εκκίνησης" του ΕΜΤ και με τα έξοδα διαχείρισης του ΕΤΕ και τις άλλες επιλέξιμες δαπάνες, και πιστώνεται με τα έσοδα από πραγματοποιηθείσες τοποθετήσεις. Στο τέλος του τέταρτου έτους μετά τις 20 Δεκεμβρίου 2000 ή, σε περίπτωση παράτασης της περιόδου επανεπένδυσης, μετά το τέλος της παραταθείσας περιόδου, το ενδεχόμενο υπόλοιπο του λογαριασμού διαχείρισης, εξαιρουμένων των πιστώσεων που δεν έχουν ακόμα αναληφθεί/επενδυθεί, επιστρέφεται στο γενικό προϋπολογισμό της Ευρωπαϊκής Ένωσης, αφού αφαιρεθούν τα ποσά που είναι αναγκαία για να καλυφθεί το επιλέξιμο κόστος και οι δαπάνες, όπως τα έξοδα διαχείρισης του ΕΤΕ.

Θ. Ελεγκτικό Συνέδριο

Θεσπίζονται κατάλληλες ρυθμίσεις για να επιτραπεί στο Ελεγκτικό Συνέδριο να ασκεί την αποστολή του και να ελέγχει την κανονικότητα της χρησιμοποίησης των κεφαλαίων.

II. Ενδεικτική περιγραφή της λειτουργίας του μηχανισμού εγγυήσεων υπέρ των ΜΜΕ

Α. Εισαγωγή

Η διαχείριση του μηχανισμού εγγυήσεων υπέρ των ΜΜΕ, γίνεται από το ΕΤΕ, σε βάση διαχειριστικής καταπίστευσης.

Β. Ενδιάμεσοι φορείς

Οι ενδιάμεσοι φορείς επιλέγονται μεταξύ των συστημάτων εγγυήσεων που λειτουργούν στα κράτη μέλη, είτε στο δημόσιο είτε στον ιδιωτικό τομέα, συμπεριλαμβανομένων των συστημάτων αμοιβαίων εγγυήσεων, της ΕΤΕπ ή άλλων κατάλληλων χρηματοπιστωτικών οργανισμών. Οι ενδιάμεσοι φορείς επιλέγονται με τις βέλτιστες πρακτικές που εφαρμόζονται στην αγορά, με δίκαιο και διαφανή τρόπο, λαμβανομένων υπόψη:

α) της προβλεπτέας επίπτωσης στο ύψος των χρηματοδοτήσεων (δανείων, απόκτησης συμμετοχών) που χορηγούνται σε ΜΜΕ, και/ή

β) της επίπτωσης στην πρόσβαση των ΜΜΕ σε χρηματοδοτήσεις και/ή

γ) της επίπτωσης στην ανάληψη κινδύνων από τον ενδιάμεσο φορέα κατά τη χρηματοδότηση ΜΜΕ.

Γ. Κανόνες επιλεξιμότητας

Τα χρηματοοικονομικά κριτήρια που διέπουν την επιλεξιμότητα των χρηματοδοτήσεων για την παροχή εγγυήσεων από το μηχανισμό εγγυήσεων υπέρ των ΜΜΕ, καθορίζονται σε μεμονωμένη βάση για κάθε ενδιάμεσο φορέα ανάλογα με τις δραστηριότητές του, με στόχο την κάλυψη όσο το δυνατόν περισσότερων ΜΜΕ. Οι κανόνες αυτοί αντικατοπτρίζουν τους όρους και τις πρακτικές της αγοράς στη σχετική επικράτεια.

Οι εγγυήσεις και αντεγγυήσεις προορίζονται ιδίως για τη στήριξη της χρηματοδότησης ΜΜΕ που απασχολούν έως 100 μισθωτούς (με προτεραιότητα στις ΜΜΕ που απασχολούν έως 50 μισθωτούς, όταν πρόκειται για την ειδική δράση υπέρ της ανάπτυξης της χρήσης του διαδικτύου και του ηλεκτρονικού εμπορίου από τις μικρές επιχειρήσεις). Ιδιαίτερη προσοχή δίνεται στις χρηματοδοτήσεις που προορίζονται για την απόκτηση άυλων στοιχείων ενεργητικού.

Δ. Εγγυήσεις του ΕΤΕ

Οι εγγυήσεις που παρέχει το ΕΤΕ αφορούν μεμονωμένες χρηματοδοτήσεις στο πλαίσιο συγκεκριμένου χαρτοφυλακίου πράξεων. Οι εγγυήσεις του ΕΤΕ καλύπτουν μέρος του κινδύνου που αναλαμβάνει ο ενδιάμεσος χρηματοπιστωτικός φορέας επί του σχετικού χαρτοφυλακίου χρηματοδοτήσεων.

Ε. Ανώτατο ποσό κάλυψης

Το ΕΤΕ υποχρεούται να καταβάλλει στον ενδιάμεσο φορέα το μερίδιό του στις ζημίες από χρηματοδοτήσεις, μέχρις ότου το σωρευτικό ποσό των πληρωμών για την κάλυψη των ζημιών του συγκεκριμένου χαρτοφυλακίου χρηματοδοτήσεων, μείον, ενδεχομένως, το συνολικό ποσό των ανακτηθεισών ζημιών και άλλων εσόδων, ανέλθει σε προκαθορισμένο επίπεδο, πέραν του οποίου η εγγύηση του ΕΤΕ τερματίζεται αυτομάτως.

ΣΤ. ΕΤΕ και ενδιάμεσοι φορείς ιδίου επιπέδου

Οι εγγυήσεις που παρέχει το ΕΤΕ είναι συνήθως του ιδίου επιπέδου με τις εγγυήσεις ή, κατά περίπτωση, τις χρηματοδοτήσεις που χορηγεί ο ενδιάμεσος φορέας.

Ζ. Λογαριασμός διαχείρισης

Ανοίγεται λογαριασμός διαχείρισης στο ΕΤΕ στον οποίο κατατίθενται οι δημοσιονομικοί πόροι που διατίθενται για τον μηχανισμό. Ο λογαριασμός αυτός είναι έντοκος και οι τόκοι του προστίθενται στους πόρους του μηχανισμού.

Η. Δικαίωμα του ΕΤΕ να προβαίνει σε αναλήψεις από τον λογαριασμό διαχείρισης

Το ΕΤΕ έχει δικαίωμα να προβαίνει σε αναλήψεις από τον λογαριασμό διαχείρισης για να καλύπτει τις υποχρεώσεις του, στο πλαίσιο του μηχανισμού εγγυήσεων, μέχρι του προβλεπόμενου ανώτατου ποσού κάλυψης και, με τη συμφωνία της Επιτροπής, για να καλύπτει κάθε άλλο αποδεκτό κόστος, όπως τα έξοδα διαχείρισης, ορισμένα δικαστικά έξοδα και τις δαπάνες προώθησης του μηχανισμού.

Θ. Κατάθεση ανακτηθεισών ζημιών και άλλων εσόδων στο λογαριασμό διαχείρισης

Κάθε ανακτηθέν ποσό μετά από διαπίστωση ζημιών για τις οποίες έγιναν πληρωμές στο πλαίσιο εγγυήσεων καθώς και κάθε άλλο ενδεχόμενο έσοδο, εγγράφονται σε πίστωση του λογαριασμού διαχείρισης.

Ι. Διάρκεια του μηχανισμού

Οι εγγυήσεις που χορηγούνται υπέρ ΜΜΕ, προβλέπεται να έχουν διάρκεια έως 10 έτη. Τυχόν υπόλοιπο του λογαριασμού διαχείρισης κατά τη λήξη των τρεχουσών εγγυήσεων, επιστρέφεται στον γενικό προϋπολογισμό της Ευρωπαϊκής Ένωσης.

ΙΑ. Ελεγκτικό Συνέδριο

Θεσπίζονται κατάλληλες διατάξεις για να επιτραπεί στο Ελεγκτικό Συνέδριο να ασκεί την αποστολή του και να ελέγχει την κανονικότητα της χρησιμοποίησης των κεφαλαίων.

III. Eνδεικτική περιγραφή της εφαρμογής της δράσης "αρχικά ίδια κεφάλαια"

Α. Εισαγωγή

Η διαχείριση της δράσης "αρχικά ίδια κεφάλαια" γίνεται από το ΕΤΕ.

Β. Ελεγκτικό Συνέδριο

Θεσπίζονται κατάλληλες διατάξεις για να επιτραπεί στο Ελεγκτικό Συνέδριο να ασκεί την αποστολή του και να ελέγχει την κανονικότητα της χρησιμοποίησης των κεφαλαίων.

IV. Joint European Venture

Η πείρα έχει δείξει ότι επιβάλλεται να απλουστευθεί ο σχετικός μηχανισμός, ώστε να διεκπεραιώνονται ταχέως από τους ενδιάμεσους χρηματοπιστωτικούς φορείς και τις υπηρεσίες της Επιτροπής, οι αιτήσεις για χρηματοδοτικές συνεισφορές που υποβάλλουν οι ΜΜΕ και να εξασφαλίζεται η ορθή χρησιμοποίηση των κοινοτικών πόρων. Η Επιτροπή εξετάζει, εξάλλου, αυτή τη στιγμή, τις δυνατότητες προσαρμογής των κριτηρίων επιλεξιμότητας, ώστε να ικανοποιούνται καλύτερα οι ανάγκες των ΜΜΕ όσον αφορά τις διασυνοριακές επενδύσεις, συμπεριλαμβανομένων στα υποψήφια για προσχώρηση κράτη.